Είναι ο σούπερ σταρ του πνευματικού κόσμου. Είναι ένας πολυγραφότατος συγγραφέας και αυτοχαρακτηρίζεται ως αναρχικός. Στα 86 του χρόνια δεν φαίνεται να εγκαταλείπει την μάχη. Πολεμάει με πάθος μια σειρά από αδικίες, ενώ στο στόχαστρο του βρίσκονται οι κυβερνήσεις των δυτικών χωρών.

ΣΥΡΙΖΑ και Podemos με κάνουν πιο αισιόδοξο για το μέλλον της Ευρώπης

Ποιος είναι ο Νόαμ Τσόμσκι; Ο Νόαμ Τσόμσκι γεννήθηκε στις 7 Δεκεμβρίου του 1928 στη Φιλαδέλφεια των Ηνωμένων Πολιτειών

Άρχισε να εργάζεται στο Ινστιτούτο Τεχνολογίας της Μασαχουσέτης το 1955

Είναι διάσημος γλωσσολόγος, φιλόσοφος και πολιτικός ακτιβιστής

Από τη δεκαετία του 1950, το έργο του έφερε επανάσταση στον τομέα της γλωσσολογίας

Έγινε ιδιαίτερα γνωστός για την εκστρατεία του κατά του πολέμου στο Βιετνάμ

Αντιτίθεται στις άρχουσες ελίτ και είναι σφοδρός επικριτής των Ηνωμένων Πολιτειών και της δυτικής εξωτερικής πολιτικής

Έχει γράψει εκατοντάδες βιβλία

Η δημοσιογράφος του euronews Ιζαμπέλ Κουμάρ, ταξίδεψε στις Ηνωμένες Πολιτείες για να συναντήσει τον Νόαμ Τσόμσκι στο Ινστιτούτο Τεχνολογίας της Μασαχουσέτης. Ο Νόαμ Τσόμσκι είναι ο καλεσμένος της εκπομπής Global Conversation.

euronews:

Σας ευχαριστούμε που είστε μαζί μας. Ο κόσμος το 2015 φαίνεται πως είναι ιδιαίτερα ασταθής. Αν δούμε την μεγάλη εικόνα, αισθάνεστε αισιόδοξος ή απαισιόδοξος για την κατάσταση του κόσμου στον οποίο ζούμε;

Νόαμ Τσόμσκι:

Σε παγκόσμιο επίπεδο τρέχουμε προς το γκρεμό και μάλλον είμαστε αποφασισμένοι να πέσουμε. Έτσι μειώνουμε σημαντικά τις προοπτικές για μια πιο αξιοπρεπή επιβίωση στον πλανήτη γη.

euronews:

Ποιος είναι αυτός ο γκρεμός;

Νόαμ Τσόμσκι:

Στην πραγματικότητα υπάρχουν δύο προβλήματα. Το ένα είναι η περιβαλλοντική καταστροφή που επίκειται και δεν έχουμε πολύ χρόνο για να την αντιμετωπίσουμε. Το δεύτερο είναι η απειλή του πυρηνικού πολέμου που μας κυνηγάει εδώ και 70 χρόνια και στην πραγματικότητα αυξάνεται. Αν κοιτάξετε την ιστορία μας, είναι θαύμα που έχουμε επιβιώσει.

euronews:

Σε ό, τι αφορά τον πυρηνικό πόλεμο βλέπουμε πως Ιράν και διεθνής κοινότητα βρίσκονται κοντά σε συμφωνία. Μήπως αυτό σας δίνει μια αχτίδα ελπίδας πως ο κόσμος μας μπορεί να γίνει ένα ασφαλέστερο μέρος;

Νόαμ Τσόμσκι:

Είμαι υπέρ των διαπραγματεύσεων με το Ιράν, αλλά θεωρώ πως είναι σε τελείως λάθος δρόμο. Υπάρχουν δύο κράτη, το ένα στη Μέση Ανατολή, που εξαπολύουν επιθέσεις βίας και προχωρούν σε τρομοκρατικές πράξεις και παρανομίες. Αυτές οι δύο χώρες διαθέτουν τεράστια πυρηνικά οπλοστάσια, όμως για κάποιο λόγο τα δικά τους πυρηνικά δεν αποτελούν πρόβλημα.

euronews:

Αν δούμε την κατάσταση στην Ευρώπη, υπάρχει και ένα άλλο ενδιαφέρον φαινόμενο. Βλέπουμε την Ελλάδα να κινείται προς την Ανατολή, μετά τις επιλογές της κυβέρνησης του ΣΥΡΙΖΑ. Βλέπουμε ακόμη τους Podemos στην Ισπανία να κερδίζουν έδαφος, ενώ έχουμε και σοβαρές εξελίξεις στην Ουγγαρία. Βλέπετε πως η Ευρώπη ευθυγραμμίζεται με τα ρωσικά συμφέροντα;

Νόαμ Τσόμσκι:

Ρίξτε μια ματιά σε όσα συμβαίνουν. Η Ουγγαρία είναι μια εντελώς διαφορετική περίπτωση. Ο ΣΥΡΙΖΑ ήρθε στην εξουσία, μετά από εντολή του λαού που είπε ότι η Ελλάδα δεν πρέπει πλέον να εφαρμόζει τις πολιτικές των Βρυξελλών και πως οι γερμανικές τράπεζες καταστρέφουν τη χώρα. Η επίδραση των πολιτικών αυτών, πράγματι αύξησε το ελληνικό χρέος. Το 50% των νέων είναι άνεργοι και περίπου το 40% του πληθυσμού ζει κάτω από το όριο της φτώχειας. Η Ελλάδα καταστρέφεται.

euronews:

Οπότε το ελληνικό χρέος πρέπει να διαγραφεί;

Νόαμ Τσόμσκι:

Ναι, ακριβώς όπως έγινε με τους Γερμανούς το 1953. Τότε η Ευρώπη διέγραψε το μεγαλύτερο μέρος του Γερμανικού χρέους. Το ίδιο να γίνει και τώρα. Έτσι η Γερμανία κατάφερε να ανακτήσει το χαμένο έδαφος μετά τις μεγάλες καταστροφές του πολέμου.

euronews:

Θα ήθελα να κλείσουμε αυτή την συνέντευξη γιατί δεν έχουμε άλλο χρόνο, με μια ερώτηση από τον Ρόμπερτ Λάιτ. Ρωτάει λοιπόν, «Τι σας δίνει ελπίδα;»

Νόαμ Τσόμσκι:

Τι μου δίνει ελπίδα..Μερικά πράγματα για τα οποία έχουμε μιλήσει. Η ανεξαρτησία της Λατινικής Αμερικής για παράδειγμα. Αυτό είναι ιστορικής σημασίας. Δείτε τι συνέβη, στη σύνοδο κορυφής της αμερικανικής ηπείρου στον Παναμά. Στις πρόσφατες συναντήσεις οι Ηνωμένες Πολιτείες έχουν πλήρως απομονωθεί. Είναι μια ριζική αλλαγή σε σχέση με 10 ή 20 χρόνια πριν, όταν οι Ηνωμένες Πολιτείες ουσιαστικά διοικούσαν την Λατινική Αμερική. Στην πραγματικότητα, ο λόγος για τον οποίο ο Ομπάμα έκανε χειρονομίες καλής θέλησης προς την Κούβα, ήταν για να ξεπεράσει την απομόνωση της χώρας του. Αυτή την στιγμή, οι Ηνωμένες Πολιτείες έχουν απομονωθεί και όχι η Κούβα.

Τα σημάδια αισιοδοξίας στην Ευρώπη είναι ο ΣΥΡΙΖΑ και οι Podemos. Ας ελπίσουμε ότι υπάρχει επιτέλους μια λαϊκή εξέγερση εναντίον των καταστροφικών οικονομικών και κοινωνικών πολιτικών που προέρχονται από τη γραφειοκρατία και τις τράπεζες, και αυτό είναι ελπιδοφόρο. Πρέπει να είναι.